钦定古今图书集成/明伦汇编/宫闱典/第101卷 > 明
## 钦定古今图书集成/明伦汇编/宫闱典/第101卷 > 明

### 太祖洪武元年帝欲官外戚以后言而止

按《大政纪》：洪武元年春正月辛巳，上访得皇后亲，欲
授以官。后曰：“国家官爵，当用贤能之士，妾家亲属未
必有可用之才。且闻前世外戚之家，多骄淫奢纵，不
守法度，有致覆败者。陛下加恩妾族，厚其赐予，使得
保守足矣。若果贤能，自当用之，若庸下非才而官之，
必恃宠致败，非妾之所愿也。”上闻后言，遂止。

洪武二年，追封外祖考外舅皆为王。

按《大政纪》：“洪武二年五月乙卯，追封皇外祖考为扬
王，妣为扬王夫人，皇外舅为徐王，外姑为徐王夫人，
并建庙奉祀。”

洪武二十六年，定“外戚朝见之仪。”

按《明会典》，“洪武二十六年，定皇后父见上，行君臣礼；
后见父母，行家庭礼。皇太子见皇后父母，皇后父母
立于东，西向。皇太子立于西，东向，行四拜礼。皇后父
母立受两拜，答两拜。”

### 成祖永乐二十二年八月仁宗即位十二月庚申封都督张昶为彭城伯昶系后兄

按：《大政纪》云云。

### 宣宗宣德三年二月封皇后父孙忠为会昌伯

按：《大政纪》云云。

宣德十年，太皇太后戒外戚务循礼度，勿预政事
按《大政纪》：宣德十年二月丁巳，太皇太后谕彭城伯
张昶，“都督张昇，尚其循礼度，修恭俭，率子孙毋作过
愆，自今惟朔望上朝，有政议悉勿预闻。”

### 宪宗成化三年封周太后诸弟为伯寻进封侯给岁禄诸子皆受锦衣指挥

按《大政纪》：“成化三年三月，封太后弟周寿为庆云伯，
周彧为长宁伯，并岁禄一千石。封后数月，加世袭。寿
进爵为侯，寿子璋、瑾、瓒、瑛，彧子瑭、琎，皆受锦衣指挥。
既而庆云侯受奸民李政等投献，奏讨庆都、清苑、清
河三县地共五千四百馀顷。长宁伯受奸民魏忠投
献，奏讨景州东光县地一千九百馀顷，作为庄田，民”
多苦之。

成化四年，授万贵妃父贵为都督同知，兄通锦衣卫
都指挥。

按《大政纪》：“成化四年九月，授贵妃万氏，父贵为都督
同知，兄通锦衣卫都指挥。初，天顺间，宫人万氏侍上
于东宫，及上即位，册为贵妃，专宠居昭德宫。父贵为
诸城县吏，以妃贵授都督同知，兄通授锦衣卫都指
挥，恩宠隆赫。通妻王氏出入掖庭，学士万安认为同
宗，阴使婢仆结通妻，往来于家，朝士希进者，群趋通”
门，刘吉亦附之。

### 孝宗弘治三年封后父张峦为寿宁伯寻进封侯

按《大政纪》，“弘治三年二月，封后父张峦为寿宁伯。四
月，进封后父寿宁伯张峦为侯。”

弘治四年，封“太后兄弟悉爵以伯。”

按《大政纪》，“弘治四年十二月，封太后兄王源为瑞安
伯，弟王清为崇善伯，王濬为安仁伯。”

弘治十年，上欲施恩外戚，户部尚书周经论止之。
按《大政纪》：弘治十年九月，外戚张氏有河间赐地四
百顷，欲并其旁近民田千馀顷得之，且乞亩加税银
二分。户部尚书周经言：“河间地方沮洳，比因久旱，贫
民即退滩地耕之，遇潦辄没。即欲加税，将贻无穷之
害。且王府赐田，例税亩二分，而此独加税五分，人将
谓朝廷待外戚与宗亲异矣；宪宗妃柏氏家亦有私
田，与民田比，一切夺之，彼亦无以为业，又将谓朝廷
待张氏与他外戚异矣。”疏三四上。后有雄县退滩地
献为东宫庄者，上因经前奏，皆扺之罪。一时近戚贵
幸有所陈请，一裁以法，皆敛不得肆。

### 武宗正德元年八月恩封外戚

按《大政纪》：“正德元年八月，以册后夏氏授后父都督
同知，寻封庆阳伯。德妃沈氏、贤妃吴氏，父益授锦衣
卫千户，寻进指挥佥事，并给庄田。”

====世宗嘉靖八年革外戚封爵世嗣====按《大政纪》，嘉靖八年十二月，“革外戚封爵世嗣。”于是
昌化伯邵杰、庆阳伯夏言、寿宁侯、建昌伯等，皆在革
中。

《册府元龟》。